למדור האחרון של "שאלה פתוחה": "14 סנטימטר בזקפה - זה גדול או קטן"?
חבר שלי זה שנה וחודש הוא בן 16 וחצי. עד עכשיו התחבקנו, התנשקנו, והיו נגיעות ממש קטנות בישבן, ונראה היה שהוא לא רוצה כלום. בשבוע האחרון הוא נישק אותי ולאט לאט נגע לי בחזה מתחת לחולצה, וניסה להסתכל. כששאלתי למה פתאום הוא נוגע שם, הוא אמר שהוא מתבגר ואין לו תשובה. חשוב לי להבין מאין זה בא, ואם לתת לו לגעת במקומות האלה.
הצרכים של החבר שלך גדלים ככל שהוא מתבגר, ונראה שחיבוק ונשיקה כבר לא מספקים אותו. הוא צריך יותר מגע גופני, והוא סקרן לגבי הגוף שלך מעבר לחיבוק ,אתם למעלה משנה יחד, והוא כנראה מרגיש שהקשר שלכם מספיק רציני כדי לגעת בך ולחקור גם את האזורים האינטימיים שלך.
את צריכה לחשוב עם עצמך אם את בשלה למגע כזה או לא. יש עניין של בשלות רגשית ושל בשלות גופנית, ואף אחד לא יכול להחליט עבורך מהו הזמן הנכון לעבור לשלב מתקדם יותר. במגע גופני אין חוקים.
מגיל 13 יש לי פטמות נפוחות מאוד (כמעט בגודל של תמר). כשאני צובט אותן, הן מתכווצות לגודל נורמלי לכמה דקות. זה גורם לי אי נעימות מאוד גדולה, כי הן ממש בולטות. מה לעשות?
הנפיחות של הפטמות קורית עקב שינויים הורמונליים, וסביר להניח שעם הזמן המצב יסתדר, ככל שרמות הטסטוסטרון בגוף שלך יעלו. נדיר שיש גברים שיש להם פטמות בולטות בצורה טורדנית, וגם אז יש, לכך טיפול. אם אתה מוטרד מאוד מכך, התייעץ עם הרופא המטפל שלך בקופת חולים.
אני מקיימת יחסי מין עם חבר שלי, אבל לא ירד לי דם מעולם. איך אפשר לדעת אם אני בתולה או לא?
רק בדיקת רופא נשים תוכל לתת את התשובה לכך. בעקרון, כשליש מהנשים שמקיימות יחסי מין מלאים לא מדממות בפעם הראשונה.
כבר חודשיים אני מתאמנת באירובי, עיצוב הגוף וזומבה בכל יום במשך שעה. לפני כן שיחקתי טניס פעמיים בשבוע, בכל פעם שעה. האימונים האלה אינטנסיביים יותר מטניס. בסוף החודש בו התחלתי להתאמן המחזור שלי לא התחיל בזמן אלא לאחר שישה ימים. האם פעילות במאמץ גבוה יכול לגרום להופעה לא סדירה של המחזור? האם נורמלי להתאמן כל יום?
יכול להיות שהאיחור בחודש בו התחלת להתאמן היה מקרי, אבל אם תראי שהשיבושים במחזור ממשיכים, זה מעיד על כך שהמאמץ הגופני שלך רב מדי.